遊文水壽寧院
作者：呂陶
朝代：宋

paragraphs: 重巖一水源何長，下浸十頃同江鄉。
環堤數里植垂柳，緣陰交蓋西風凉。
危橋迤邐渡前岸，古寺直枕山之岡。
門闌閟邃戶庭闊，金碧間鬬皆煌煌。
并人事佛素已謹，挾以富力尤輝光。
三朝宸札舊所賜，奎文寶蹟人間藏。
有如方嶽處厚地，鎮壓萬衆傳無疆。
西園嘉卉不知數，春暉盡許開琳琅。
東偏小池亦足愛，秋色未老芙蕖香。
寺旁有曰武陵者，高碑大字言其詳。
武周一旦改唐祚，天傾地轉無乾綱。
睿皇書碑李嶠記，常時氣燄安可量。
神功距此四百載，孤墳雖在郊原荒。
年年秋潦過墳側，枯盡白草空斜陽。
且憐景物爲一飲，誰暇對酒論興亡。